**Ikimokyklinio amžiaus vaikų meninės raiškos gebėjimų ugdymo (si) pavyzdys**

**Ikimokyklinis amžius***.* 5–6 metai.

**Ugdymo (si) situacija.** Vaikai jau turi muzikos klausymosi, jos nuotaikos aptarimo ir kūrimo patirties, domisi įvairia muzika, jos atlikimu. Šioje veikloje jie paprastai labai noriai dalyvauja, mėgsta improvizuoti (balsu, judesiais, garsais, muzikiniais instrumentais ir kt.), bando kurti muziką patys.

Tėvų iniciatyva grupės fonotekoje daugėja įvairių žanrų muzikos kompaktų (lietuvių liaudies muzikos, klasikinės, džiazo, vaikiškų dainų ir kt.). Vaikams buvo labai įdomu pasiklausyti dar negirdėtos muzikos. Vaikai klausinėjo, domėjosi, aptarinėjo, tikslinosi. Aptarus kelis kūrinius su vaikais nutarta pasiklausyti dar negirdėto klasikinio kūrinio.

**Tikslas**. Klausant klasikinės muzikos skatinti vaikus pajusti jos nuotaiką ir pritarti jai įvairiais kūnu išgaunamais garsais (plojimu, pirštų spragsėjimu, lingavimu).

**Priemonės.**Kompiuteris, audio aparatūra, interaktyvi lenta.

|  |  |
| --- | --- |
| **Užduotis / veikla** | **Kaip ir kokius gebėjimus vaikai ugdosi?** |
| Su vaikais kalbama apie aplinkoje girdimus garsus. Vaikų klausiama:   * kokius garsus girdėjote eidami į darželį; * ar galima išgirsti tylą?   Vaikams pasiūloma pažaisti žaidimą ***Sugauk tylą***, kurio metu vaikai bando išgirsti tylą.  Po tam tikro ženklo (rankos pakėlimo / suplojus ar kt.) vaikai turėtų nekalbėti, nurimti, įsiklausyti į tylą ir išgirdę, kad yra tylu, pabandyti „sugauti“ tylą ir ją „palaikyti delnuose“.  Po žaidimo vaikų klausiama:   * Kas atsitinka, kai aplink tylu (geriau girdime kitus garsus, pavyzdžiui, muziką).   Vaikams pasiūloma pasiklausyti muzikos kūrinio tyloje (A. Vivaldi. *Metų laikai (žiema*) ir prašoma įsiklausyti į muzikos kūrinio nuotaiką (linksma, liūdna, rami ir pan.).  Paklausius muzikos kūrinio vaikų klausiama:   * kokia buvo muzikos nuotaika; * kodėl manote, kad muzika buvo linksma, liūdna...; * kokius instrumentus išgirdote; * ar galima išgauti muziką be instrumento (paspragsėti, paploti, trepsėti, pliaukšėti per kelius, linguoti ir pan.)?   Vaikams pasiūloma praktiškai pabandyti kūnu išgauti tam tikrus garsus (pavyzdžiui, suploti delnais, pliaukštelėti per kelius ir kt.). Siūloma garsus jungti ir bandyti atlikti kartu (pavyzdžiui, suploti ir sutrepsėti, spragtelėti pirštais ir pliaukštelėti delnais ir pan.).  Išbandžius įvairius judesius siūloma juos pritaikyti klausantis to paties muzikos kūrinio.  Vaikų klausiama:   * kaip sekėsi pritarti muzikai; * kuris pritarimo būdas labiausiai patiko?   Vaikams pasiūloma namuose su tėveliais įvairiai klausytis muzikos (tyloje, pritariant muzikos instrumentais ar kūnu išgaunamais garsais). | ***Meninės raiškos gebėjimai*** ugdomi klausantis muzikinio kūrinio, savitai išgyvenant jo nuotaiką; pritariant kūnu išgaunamais garsais, eksperimentuojant (plojant, pliaukšint, spragsint ir kt.), išgaunant įvairius garsus savo kūnu, renkantis skirtingus garsų derinius. |
| ***Sakytinės kalbos gebėjimai*** ugdomi atsakant į klausimus apie muzikinio kūrinio nuotaiką, argumentuojant atsakymus; išklausant kitų vaikų pasisakymus; pasakojant savo įspūdžius apie girdėtą muzikos kūrinį, aptariant, kaip sekėsi. |
| ***Estetinio suvokimo gebėjimai*** ugdomi vaikams įsimenant skirtingų garsų derinius, juos pakartojant; atpažįstant muzikinius instrumentus, kuriais atliekamas kūrinys; skirtingai pritariant muzikos kūriniui, atrandant naujas kūno galias (spragsėjimas, pliaukšėjimas ir kt.). |
| ***Fizinio aktyvumo gebėjimai*** ugdomi, kai vaikai klausydami muzikos atlieka įvairius judesius: spragsi pirštais, ploja, trina delniukus vieną į kitą, lavina smulkiuosius raumenis, gerina kraujotaką; linguodami į šalis pagal muzikos taktą lavina stambiuosius raumenis. |
| Ugdomi ***savireguliacijos ir savikontrolės gebėjimai***: žaisdami žaidimą vaikai laikosi žaidimo taisyklių;kurdami kūnu išgaunamų garsų derinius bendrauja tarpusavyje; dalijasi įspūdžiais su kitais, įvardydami nuotaikas, jausmus, patirtus klausant muzikos ir jai pritariant. |

**Komentarai**

Atlikus veiklą su vaikais galima aptarti muzikinės veiklos tęstinumą, pavyzdžiui, ar norėtumėt sukurti savo melodiją, savo vardo melodiją, savo namų melodiją, savo miesto melodiją? Kokia ji būtų?

Muzikos kūrinio klausymas gali būti siejamas su esamu metų laiku. Vienos veiklos metu klausomasi vieno pasirinkto kūrinio.

Muzikos klausymuisi rekomenduojami klasikiniai muzikos kūriniai, nes tai padeda ugdyti vaikų muzikinį skonį.

Garsų junginiai gali būti išbandomi praktiškai individualiai, porose, grupelėse, sugalvojant dviejų tam tikrų kūnu išgaunamų garsų derinius. Poros nariai keičiasi ir kuria naujus garsų derinius.

Siūlant klausyti muzikos tyloje vaikams primenama, kad tyla – tai nusiraminimas, susikaupimas.

Veiklos metu gali būti naudojamos kompiuterinės technologijos, klausantis muzikos kūrinio per *youtube* ar interaktyvioje lentoje labiau sužadinama vaikų vaizduotė.

***Kaip tai padeda vertinant vaikų pasiekimus?***

Veiklos metu stebimas vaikų įsitraukimas į veiklą, susidomėjimas muzikiniu kūriniu, gebėjimas ritmiškai jam pritarti. Stebėjimai gali būti fiksuojami komentarais, nuotraukomis ir pagal poreikį kaupiami vaiko pasiekimų aplanke.

**Nuorodos:**

1. *Vivaldi. Metų laikai (pavasaris)*.

Prieiga internete: [*http://www.youtube.com/watch?v=GRxofEmo3HA&feature=related*](http://www.youtube.com/watch?v=GRxofEmo3HA&feature=related).

1. *Vivaldi. Metų laikai (žiema)*.

Prieiga internete: [*http://www.youtube.com/watch?v=FCLpqkIDlXs*](http://www.youtube.com/watch?v=FCLpqkIDlXs).

*A. Vivaldi. Metų laikai (vasara)*.

Prieiga internete: [*http://www.youtube.com/watch?v=VC3qO2V1AXY*](http://www.youtube.com/watch?v=VC3qO2V1AXY).

*A. Vivaldi. Metų laikai (ruduo)*.

Prieiga internete: [*http://www.youtube.com/watch?v=1uaVhKocqPw&feature=related*](http://www.youtube.com/watch?v=1uaVhKocqPw&feature=related).